text: Fred i Juelsminde
  25 juli 2012 kl. 17.19
  Knap 140 asylansøgere er efter eget udsagn faldet godt til på det tidligere Hotel Juelsminde Strand.
  Det vakte harme lokalt, at Udlændingestyrelsen uden videre dikterede at inddrage det tidligere hotel til asylcenter 15. juni.
  Hverken beboerne eller kommunen har haft mulighed for at sige nej til det nye center.
  Utilfredsheden er imidlertid ikke gået ud over asylansøgerne.
  - Vi blev godt modtaget, og vi har ingen problemer haft her. Når vi går i supermarkedet eller på stranden, opfører folk sig pænt, og de er søde mod os, så der er intet dårligt at sige, siger Fatima Atoufi og Hodish Moshksaran fra Iran.
  De lokale beboere har heller ikke noget at klage over.
  - Det er faktisk gået sådan, at vi stort set ikke har kunnet mærke dem i Juelsminde by, andet end at de kommer gående i store flokke, og så bliver folk måske lidt utrygge, siger Michael Haahr, Juelsminde.
  Politiet oplyser, at asylcentret ikke har givet problemer.
  Røde Kors holder åbent hus i løbet af august for at give lokalbefolkningen lejlighed til at se, hvad der foregår på centret.
  Asylcentret lukker formentlig igen ved udgangen af i år.
  